Elzette Maarschalk (23 Julie 1959) is 'n Suid-Afrikaanse aktrise wat haar BA Drama graad aan die Universiteit van Pretoria behaal het. In haar finale jaar van haar studies het sy reeds ŉ hoofrol in die film, Beloftes van Môre, losgeslaan. Kort daarna het sy met vryskutwerk begin. Sy is getroud met die sanger Joseph Clarke en het twee kinders uit haar vorige huwelik saam met die akteur Pierre van Pletzen,  Zetske van Pletzen en Pierre-Henri (Peach) van Pletzen. Elzette was ook betrokke by die oorvertaling van films na Afrikaans wat ook genomineer was vir beste oorvertalings. Na ŉ bedrywige tyd in Johannesburg het sy verhuis na Bloemfontein waar sy betrokke geraak het by die Uitvoerende Kunste Raad vir die Vrystaat, waar sy deel was van skole se toneelopvoerings, pantomimes en musiekblyspele. In 1988 het sy weer teruggekeer na Gauteng en is kort daarna deur Jan Scholtz genader om die rol Koekie in die televisiereeks Binnekring I en II te vertolk. Elzette het ook deur Suid-Afrika gereis met die musiekblyspel, Buddy Holly,  waar sy die rol van Maria-Elena vertolk het.